Só lyk jongste werkloosheidsyfersArgieffoto Die werkloosheidsyfer vir die tweede kwartaal van 2017 het onveranderd gebly op 27,7%, hoewel dit 1,1 persentasiepunt hoër is as ŉ jaar gelede. Statistieke Suid-Afrika (SSA) het Maandag sy arbeidsmagpeiling vir die tweede kwartaal van 2017 bekend gemaak. Daarin word aangedui dat indiensneming in die tweede kwartaal van 2017 met 113 000 afgeneem het na ongeveer 16,1 miljoen. Die getal werksoekers het egter ook afgeneem met 37 000 na ongeveer 6,2 miljoen wat daartoe gelei het dat die werkloosheidsyfer onveranderd gebly het. SSA het gesê die afname in indiensneming in die tweede kwartaal is deur ses van die tien sektore gedryf, met die grootste afname in die konstruksie- en landboubedryf. Indiensneming het egter toegeneem in die handels-, finansies-, vervaardigings- en nutsdienste-bedryf. Die getal werklose mense het tussen die eerste en tweede kwartale in vyf van die nege provinsies afgeneem. Die grootste indiensnemingverlies is in Gauteng en die Oos-Kaap aangeteken, terwyl indiensneming in Limpopo en KwaZulu-Natal onderskeidelik met 32 000 en 29 000 toegeneem het. SSA het gesê jong mense tussen 15 en 24 jaar oud is steeds die weerloosste sektor van die arbeidsmark met ŉ werkloosheidsyfer van byna 56% en opnamekoers van 12%. Altesaam 32,3% van die mense in hierdie ouderdomsgroep werk nie, is nie op skool nie en ontvang nie onderrig of opleiding nie. Dit is gelykstaande aan ongeveer 3,3 miljoen jongmense. Die uitgebreide werkloosheidkoers wat 3,1 miljoen mense insluit wat beskikbaar is om te werk, maar nie tydens die verwysingstydperk vir werk gesoek het nie, het met 0,2% toegeneem tot 36,6%. SSA het gesê dit kom neer op ongeveer 9,3 miljoen mense tussen 15 en 64 jaar oud wat graag wil werk en beskikbaar is om te werk, maar hul arbeid word nie gebruik nie.